*Chlapec z rodu Dessewffy*, olej na plátne, 1782, dnes Východoslovenské múzeum, Košice
**Karol Volucki** alebo **Karol Wolucki**, SJ (lat. *Carolus Wolucki*, poľ. *Karol Wołucki*; \* okolo roku 1750 – † 1783) bol poľský ex-jezuita a maliar ukrajinského pôvodu pôsobiaci na severovýchode dnešného Slovenska, najmä na Šariši.

Život
-----

Bližšie informácie o dátume alebo mieste jeho narodenia a úmrtia nie sú známe. Pravdepodobne podchádzal z rodu Voluckých, vetva rodu Rawicz. Po odchode z Poľska sa usadil v Toryskách, kde tvoril pre okolitú šľachtickú klientelu. Neskôr sa vrátil naspäť do Poľska.

Dielo
-----

V sakrálnej tvorbe roku 1777 realizoval súbor klenbových a nástenných malieb v interiéri Chrámu Povýšenia svätého Kríža v Nižnom Tvarožci. Ústredným motívom je Nájdenie svätého Kríža spolu s iluzívnymi kartušami, osteniami a kvetinovými festónmi v rokokovom tvarosloví. V presbytériu je maľba Piety a na jeho klenbe maľba svätej Trojice. Nad chórusom je motív Panny Márie Ochrankyne s kartušou, vročením a štyrmi biblickými výjavmi. V Bardejove  roku 1775 namaľoval výzdobu priečelia meštianskeho domu s tradičným námetom Panny Márie so svätou Trojicou.

V profánnej tvorbe využíval hravú aj satiricky zacielenú polohu rokoka, ktoré prenikalo do interiérov príslušníkov nižšej šľachty. V roku 1770 realizoval najrozsiahlejšiu maliarsku výzdobu v neskorobarokovom letohrádku (bývalý letný kaštieľ Szirmayovcov, zbúraný roku 1905) v Šarišských Michaľanoch. Predstavu o vymaľbe dokladá podrobný opis a fotografie maďarského historika umenia Kornela Divalda. Maliarska výzdoba sa vyznačovala bohatosťou mytologických námetov a rokokovo charakteristických žánrových scén s moralizujúcim až rozmarným poňatím, ktorým mu predlohou boli francúzske rytinové ilustrácie. Zachovala sa iba kaplnka s motívmi Nanebovzatia Panny Márie a freskou Sen Ľudovíta Veľkého. Ďalší prácami z jeho tvorby sú olejomaľby členov rodiny Dežőfiovcov (cca. 1782; dnes Východoslovenskom múzeu, Košice),maľba Amora (1781, sign.: „*Pinxit Carolus Wolucko in Olijso*" [Olesie?]; od roku 1894 v Historickom múzeu mesta Ľvov, Ľvov), portrét (1781; Nedecký hrad) a oltárny obraz svätej Kataríny medzi učencami (1779; Kostol svätej Kataríny Alexandrijskej, Šarišské Dravce).

Referencie
----------

1. 1 2 3 4 5 6 7  VOLUCKI, Karol. In:  *Slovenský biografický slovník*. Zväzok VI. T – Ž. Martin : Matica slovenská, 1994. ISBN 80-7090-111-X. S. 314.
2. 1 2 3  Jozef Medvecký. Johann Lucas Kracker, Jasov a východoslovenské rokoko. In: RUSINA, Ivan, et al. *Barok: dejiny slovenského výtvarného umenia*. Bratislava : Slovenská národná galéria, 1998. ISBN 80-8059-014-1. S. 84.
3. ↑  WOŁUCKI KAROL. In: RASTAWIECKI, Edward. *Słownik malarzów polskich tudzież obcych w Polsce osiadłych lub czasowo w niej przebywających*. Tom. III. Warszawa : Nakładem autora, 1857. S. 68 – 70. (po poľsky)
4. ↑   *Bardkontakt 2008 problematika mestských pamiatkových centier: zborník prednášok: Bardejov: 26. – 27. august 2008*. Bardejov : Mestský úrad Bardejov, 2008. ISBN 978-80-969988-7-6. S. 89.
5. ↑  BRUSS, Samuel. Pavol Dessewffy (1839 - 1912) a jeho pozostalosť. *Nové obzory* (Prešov: Krajské múzeum v Prešove), 2019, roč. 35, čís. 1, s. 233. ISSN 0546-8051.
6. ↑  Wołucki, Karol. In: VOLLMER, Hans. *Allgemeines Lexikon der Bildenden Künstler von der Antike bis zur Gegenwart*. Band. 36. Wilhelmy–Zyzywi. Leipzig : E. A. Seemann, 1947. S. 238. (po nemecky)

Literatúra
----------

* DIVALD, Kornel. *Felvidéki séták*. Budapest : Szent István Társulat, 1929. S. 382 – 387. (po maďarsky)
* WAGNER, Vladimír. *Profil slovenského výtvarného umenia*. Martin : Matica slovenská, 1935. S. 15.
* GARAS, Klára. *Magyarországi festészet a XVIII. században*. Budapest : Akadémiai Kiadó, 1955. S. 124 – 125. (po maďarsky)
* PETROVÁ-PLESKOTOVÁ, Anna. *Maliarstvo 18. storočia na Slovensku*. Bratislava : VEDA, 1983. S. 15.
* KOLBIARZ CHMELINOVÁ, Katarína. *Skarby baroku: między Bratysławą a Krakowem*. Kraków : Muzeum Narodowe w Krakowie, 2017. ISBN 978-83-7581-236-7. S. 20. (po poľsky)

### Heslá v slovníkoch a encyklopédiách

* Volucki, Wolucki, Karol. In:  *Művészeti lexikon*. Vol. 4. R – Z. Budapest : Akadémiai Kiadó, 1968. S. 709. (po maďarsky)
* POPLATEK, Jan, et al. *Słownik jezuitów artystów*. Kraków : Wydawnictwo Apostolstwa Modlitwy, 1973. S. 240. (po poľsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Karol Volucki**

Autoritné údaje: * abART: 54858
* PIM: PIM163921